Alexandru Pantea a suferit o accidentare gravă așa cum FANATIK a dezvăluit, iar fundașul stânga tocmai a suferit o intervenție chirugicală și va lipsi până la finalul sezonului. Mihai Stoica nu l-a uitat și i-a dedicat victoria cu Voluntari.
Imediat după fluierul de final al partidei, Mihai Stoica și-a îndreptat gândurile către Alexandru Pantea, care va lipsi de pe gazon aproximativ 6 luni. MM a dezvăluit și porecla lui Pantea: "Buzilă".
Florinel Coman a făcut de asemenea un gest frumos în momentul în care a înscris. A luat un tricou cu numele lui Alexandru Pantea și l-a arătat la cameră. A postat apoi o fotografie pe contul oficial de Instagram și a fost preluată imaginea chiar de fundașul dreapta.
Alexandru Pantea a suferit o ruptură a ligamentului încrucișat al genunchiului și s-a operat la Roma la celebra clinică Vila Stuart, pe 28 februarie: "Hai mai repede, buză mică, avem treabă", i-a mai transmis Meme.
Mihai Stoica a explicat ce s-a întâmplat cu Alexandru Pantea: "E posibil ca Pantea să lipsească o perioadă mai lungă de timp pentru că azi la antrenament a suferit o accidentare gravă. E posibil să fie ligamente încrucişate.
E posibil să fie out tot sezonul, dar să nu ne grăbim. La primul consult clinic, aşa pare. L-am auzit la antrenament, s-a auzit un zgomot. Când se rupe un ligament, se produce un zgomot.
Este o lovitură mare pentru Pantea în primul rând. E o problemă mare. Soluţiile de under sunt Octavian Popescu, Radaslavescu, Pandele şi încă patru jucători de la academie care s-au antrenat cu prima echipă. Octavian Popescu are probleme medicale, abia a venit după o intervenţie chirurgicală, Pantea s-a accidentat grav", a spus oficialul FCSB la Orange Sport.
Alexandru Pantea a fost asaltat cu mesaje de coechipieri imediat după operație. "Recuperare rapidă" i-a transmis Nana Antwi, în timp ce Luis Phelipe i-a spus: "Suntem cu tine".
Alex Băluță a plusat și el: "Însănătoșire grabnică, o să fii și mai forță!", în timp ce urarea cea mai sugestivă a venit de la Octavian Popescu: "Leule". Dawa Joyskim a făcut apel la divinitate: "Nu îți face griji, te vei întoarce mai repede cu voia Domnului".
Echipa națională de fotbal a României nu l-a uitat de asemenea pe fundașul FCSB-ului: "Recuperare rapidă, Alexandru Pantea", au scris "tricolorii". Pe Pantea nu l-au uitat nici Ionuț Panțîru, care a trecut printr-o accidentare gravă de asemenea, Darius Olaru, Alexandru Musi, Andrei Vlad, Baba Alhassan, Vlăduț Pandele, Eduard Radaslavescu sau Valentin Crețu: "Să te faci mai puternic fratele meu". Florin Tănase i-a lăsat și el un mesaj: "Însănătoșire grabnică!".